**Kipchoge Hezekiah Keino**, nado en Kipsamo o 17 de xaneiro de 1940 é un atleta kenyano retirado, que ademais dirixiu o Comité Olímpico Kenyano (KOC) ata o 29 de setembro de 2017. Dúas veces campión olímpico, Keino foi un dos primeiros dunha longa listaxe de fondistas e mediofondistas de éxito do seu país, e inspirou moitos dos seus compatriotas a converterse na potencia do atletismo que son. En 2012, foi un dos vinte e catro primeiros atletas incluídos como membros iniciais do International Association of Athletics Federations Hall Of Fame.

Traxectoria
-----------

### Primeiros anos

Keino naceu en Kipsamo (Distrito Nandi). O seu nome, *Kipchoge*, é unha expresión nandi que significa "nado preto do almacén de gran". Os seus pais faleceron cando el era novo e foi criado por unha tía. Tras acabar a escola uniuse á policía de Kenya. Antes de dedicarse ao atletismo, xogou ao rugby.

### Carreira

Comezou a súa carreira internacional nos Xogos da Commonwealth de 1962 en Perth (Australia) onde foi undécimo nas tres millas. Nos Xogos Olímpicos de 1964 rematou quinto nos 5000 m e só perdeu a cualificación para a final dos 1500 m.

O 27 de agosto de 1965, Keino rebaixou o récord do mundo dos 3000 m en máis de 6 segundos ata 7:39.6 no seu primeiro inteno na distancia. Gañou dúas medallas (1500 e 5000 metros) nos primeiros Xogos Africanos. Ese mesmo ano rompeu o récord mundial dos 5000 m que tiña Ron Clarke, conseguindo 13:24.2. Nos Xogos da Commonwealth de 1966 en Kingston (Xamaica), gañou as carreiras da milla e das tres millas. Nos seguintes Xogos da Commonwealth, Keino gañou os 1500 metros e foi terceiro nos 5000.

Nos Xogos Olímpicos de 1968 na Cidade de México, gañou a medalla de ouro nos 1500 metros, vencendo ao favorito, o estadounidense e récord do mundo Jim Ryun, por 20 metros, a maior marxe de vitoria na historia da proba, e a medalla de prata dos 5000 metros. Catro anos máis tarde gañou o ouro nos 3000 metros obstáculos e a prata nos 1500 metros nos Xogos Olímpicos de 1972 en Múnic. Retirouse en 1973. Apareceu na portada de outubro de 1968 da revista *Track and Field News*, primeiro número tralos xogos. Compartiu a portada do número de setembro de 1969 con Naftali Bon.

### Despois do deporte

Coa súa esposa, Phyllis Keino, dedicou significativos esforzos ao traballo humanitario en Eldoret, Kenya. Estableceron a Casa de Nenos Lewa para orfos, a escola de primaria KipKeino en 1999, e a escola de secundaria Kip Keino en 2009.

Polo seu traballo cos orfos, compartiu en 1987 o título de "Deportista do Ano" da revista *Sports Illustrated* con outros sete denominados como "Atletas que se preocupan". En 1996 foi incluído no Salón da Fama Mundial Humanitario do Deporte.

O Kipchoge Keino Stadium de Eldoret recibe o seu nome.

En 2007, recibiu un doutoramento honorífico en dereito pola Universidade de Bristol. Anteriormente, a Universidade de Egerton en Nakuru outorgáralle un grao honorífico. En xullo de 2012 recibiu maior recoñecemento por parte da cidade de Bristol xa que durante a súa presidencia do comité olímpico kenyano, este converteu Bristol na base de adestramento dos seus atletas na preparación dos Xogos Olímpicos de Londres. O concello de Bristol deulle o premio da liberdade da cidade, primeira persoa en recibir a honra dende Winston Churchill

O 5 de agosto de 2016, na cerimonia inaugural dos Xogos Olímpicos de Río de Xaneiro, Keino recibiu o primeiro Loureiro Olímpico polos seus destacados servizos ao movemento olímpico.

Notas
-----

1. ↑  "IAAF Hall Of Fame". International Association of Athletics Federations. Consultado o 14 de xaneiro de 2015.
2. ↑  "Focus on Africa : Eliud Kipchoge (KEN)". *iaaf.org*. International Association of Athletics Federations. 9 de marzo de 2006. Arquivado dende o orixinal o 23 de outubro de 2012. Consultado o 02 de maio de 2019.
3. 1 2 3 4  Legendary runner with a heart of gold Arquivado 19 de marzo de 2020 en Wayback Machine. *Daily Nation*, 27 de agosto de 2007.
4. ↑  "Kip roots for 'Olympic Sevens'", *Daily Nation*, 23 de abril de 2009.
5. ↑  Kipchoge Keino, CNN.com, 23 de xuño de 2004.
6. ↑  "1969 Covers (18-issue year)". *TrackandFieldNews.com*. Arquivado dende o orixinal o 03 de marzo de 2016. Consultado o 7 de agosto de 2016.
7. ↑  "1968 Covers (17-issue year)". *TrackandFieldNews.com*. Arquivado dende o orixinal o 04 de marzo de 2016. Consultado o 7 de agosto de 2016.
8. ↑  "KipKeino Primary School". Arquivado dende o orixinal o 16 de agosto de 2016. Consultado o 16 de agosto de 2016.
9. ↑  "Keino's remarkable legacy runs deep in the Rift Valley". *HeraldScotland* (en inglés). Consultado o 2 de maio de 2018.
10. ↑  "Honorary degrees awarded today". University of Bristol. 17 July 2007.
11. ↑  "The Latest: Keino gives heartfelt speech after Olympic award". *Lincoln Journal Star*. Associated Press. 5 de agosto de 2016. Arquivado dende o orixinal o 20 de agosto de 2016. Consultado o 5 de agosto de 2016.

Véxase tamén
------------

### Ligazóns externas

* Kipchoge Keino Foundation
* Beijing 2008 dazzles, as we 'flashback' to the 1968 Mexico City Olympics and a triumphant Kipchoge Keino, Posted On: 2008-08-08.
* 

* Video of 1968 Olympic 1500 final no YouTube

| * v
* c
* e
Campións olímpicos de 1500 metros |
| --- |
|  | 1896: Teddy Flack • 1900: Charles Bennett • 1904: Jim Lightbody • 1906: Jim Lightbody • 1908: Mel Sheppard • 1912: Arnold Jackson • 1920: Albert Hill • 1924: Paavo Nurmi • 1928: Harry Larva • 1932: Luigi Beccali • 1936: Jack Lovelock • 1948: Henry Eriksson • 1952: Josy Barthel • 1956: Ron Delany • 1960: Herb Elliott • 1964: Peter Snell • 1968: Kipchoge Keino • 1972: Pekka Vasala • 1976: John Walker • 1980: Sebastian Coe • 1984: Sebastian Coe • 1988: Peter Rono • 1992: Fermín Cacho • 1996: Noureddine Morceli • 2000: Noah Ngeny • 2004: Hicham El Guerrouj • 2008: Asbel Kiprop • 2012: Taoufik Makhloufi • 2016: Matthew Centrowitz Jr. |  |


|  |  |
| --- | --- |
| Control de autoridades | 
* Wd: Q28947
* WorldCat
* VIAF: 45956544
* BRE: 2058992
* EBID: ID
* FAST: 303071
* LCCN: n92044376
* Munzinger: 01000051739
* IAAF: 198551
* OCID: kipchoge-keino
* Sports Reference: kip-keino-1

 |